CELEX: 62013TN0620
Language: da
Date: 2013-11-26 00:00:00
Title: Sag T-620/13: Sag anlagt den 22. november 2013 — Marchi Industriale mod ECHA

25.1.2014   
            
            
               DA
            
            
               Den Europæiske Unions Tidende
            
            
               C 24/36
            
         Sag anlagt den 22. november 2013 — Marchi Industriale mod ECHA
   (Sag T-620/13)
   2014/C 24/68
   Processprog: italiensk
   
      Parter
   
   
      Sagsøger: Marchi Industriale SpA (Firenze, Italien) (ved advokaterne M. Baldassarri og F. Donati)
   
      Sagsøgt: Det Europæiske Kemikalieagentur (ECHA)
   
      Sagsøgerens påstande
   
   Afgørelse SME (2013) 3747 truffet af Det Europæiske Kemikalieagentur (ECHA) annulleres og erklæres derfor ugyldig, og følgelig ophæves enhver virkning af denne afgørelse, herunder annullation af de fakturaer, der er udstedt med henblik på opkrævning af forhøjede afgifter og de gebyrer, der angiveligt skyldes.
   
      Søgsmålsgrunde og væsentligste argumenter
   
   Det foreliggende søgsmål er anlagt til prøvelse af afgørelse truffet af Det Europæiske Kemikalieagentur, hvorved agenturet fastslog, at sagsøgeren ikke opfylder betingelserne for at kunne anses for at være en lille eller mellemstor virksomhed som omhandlet i Europa-Parlamentets og Rådets forordning (EF) nr. 1907/2006 om registrering, vurdering og godkendelse af samt begrænsninger for kemikalier (REACH), og om ændring af direktiv 1999/45/EF og ophævelse af Rådets forordning (EØF) nr. 793/93 og Kommissionens forordning (EF) nr. 1488/94 samt Rådets direktiv 76/769/EØF og Kommissionens direktiv 91/155/EØF, 93/67/EØF, 93/105/EF og 2000/21/EF (EUT 396, s. 1), og hvorved sagsøgeren fratages de heri omhandlede fordele og tilpligtes at betale skyldige gebyrer og afgifter.
   Til støtte for søgsmålet har sagsøgeren anført to anbringender.
   
               1)
            
            
               Det første anbringende vedrører en fuldstændig mangel på begrundelse for så vidt som sagsøgte — til trods for de detaljerede og veldokumenterede bemærkninger, som sagsøgeren har fremsat til støtte for anfægtelsen af de beregningskriterier, der er anvendt ved fastlæggelsen af virksomhedens størrelse — på ingen måde har taget hensyn til de fremsatte argumenter.
            
         
               2)
            
            
               Det andet anbringende vedrører en fejlagtig fortolkning af oplysningerne vedrørende selskabet Essemar SpA, der ejes af Marchi Industriale.
               
                           —
                        
                        
                           I modsætning til hvad sagsøgte har anført, består der ikke nogen forbindelse — end ikke indirekte — mellem Esseco Group srl. og sagsøgeren, og det kan under alle omstændigheder ikke anses for en »partnervirksomhed«. Esseco Group ejer en kapitalandel i Essemar svarende til 50,0005%, mens den resterende kapitalandel svarende til 49,9995% ejes af sagsøgeren. Selv om Esseco Group formelt besidder aktiemajoriteten i Essemar, besidder selskabet ikke stemmerettighederne i dette selskab. Der består således ikke nogen særlig forbindelse mellem Esseco Group og sagsøgeren i den forstand, hvori udtrykket er anvendt i artikel 3, stk. 2, i bilaget til Kommissionens henstilling af 6. maj 2003 om definitionen af mikrovirksomheder, små og mellemstore virksomheder (EUT L 124, s. 36).